曉月未沒順風泛太湖期以明日與悅齋會
作者：程公許
朝代：宋

paragraphs: 明月伴我酒家眠，五更順風催放船。
月波蕩湖湖欲溢，扶桑奪染半天赤。
湖山破曉鬰青蒼，坐覺山與船低昂。
少年負氣隘湖海，老雖斂縮餘習在。
叩舷一笑宇宙寬，甕天那可差別觀。
蒲帆瞬息幾百里，峨峨閶門尺有咫。
五湖千古自清風，詰朝持叩伏柱史。